LT Europos Sąjungos oficialusis leidinys C 18/38

Vengrijos vyriausybės pranešimas pagal Europos Parlamento ir Tarybos direktyvą 94/22/EB dėl leidimų žvalgyti, tirti ir išgauti angliavandenilius išdavimo ir naudojimosi jais sąlygų (1)

(Tekstas svarbus EEE)

2010/C 18/13

I. Pagal 1993 m. Kalnakasybos įstatymo Nr. XLVIII 26/A skirsnio 6–7 dalis ir jį įgyvendinančio Vyriausybės nutarimo 203/1998. (XII. 19.) 12/B skirsnio 2 dalį Vengrijos kalnakasybos ir geologijos tarnyba (vengr. Magyar Bányászati és Földtani Hivatal – MBFH) kviečia dalyvauti konkurse dėl 2 punkte nurodytų atšauktų gavybos teisių.

Gavęs gavybos teises (t. y. įsigaliojus sprendimui, kuriuo skiriamas naujasis teisių turėtojas), konkurso laimėtojas galės vykdyti veiklą pagal šį sektorių reglamentuojančių teisės aktų nuostatas.

Pagal galiojančius teisės aktus šalis, kuriai suteiktos gavybos teisės, prieš pradėdama veiklą iš Kalnakasybos departamento privalo gauti techninio veiklos plano patvirtinimą. Be patvirtinto techninio veiklos plano negali būti vykdoma jokia veikla.

Konkurse gali dalyvauti tik asmenys, įsigiję detaliuosius konkurso dokumentus (toliau – dokumentus) iš Vengrijos kalnakasybos ir geologijos tarnybos. Minėtieji dokumentai išsiunčiami gavus mokėjimo patvirtinimą. Konkurso dokumentus galima nusipirkti už 25 000 HUF, kurie turi būti įmokėti į Vengrijos iždui priklausančią Vengrijos kalnakasybos ir geologijos tarnybos sąskaitą Nr. 10032000-01417179-00000000 (IBAN: HU56 1003 2000 0141 7179 0000 0000; SWIFT: MANEHUHB). Sumokėti galima pervedant grynuosius pinigus (čekiu) arba atliekant banko pavedimą. Mokėjimo kvito informacijos laukelyje turėtų būti nurodyta ši informacija „už kvietimą dalyvauti konkurse dėl gavybos teisių“.

Dokumentus galima įsigyti darbo dienomis nuo 9.00 iki 12.00 val. atvykus asmeniškai į Vengrijos kalnakasybos ir geologijos tarnybą, esančią šiuo adresu: Columbus u. 17–23., 1145 Budapeštas, VENGRIJA (203 kab., antrojo aukšto sekretoriatas). Informacija apie dokumentų išdavimą teikiama telefonu +36 13012921.

Vengrijos kalnakasybos ir geologijos tarnyba neprisiima atsakomybės už jokius įsipareigojimus ar skundus, susijusius su gavybos teisėmis, išskyrus tuos, kurie nurodyti toliau esančiame II punkte ir konkurso dokumentuose.

Šis kvietimas dalyvauti konkurse skelbiamas Europos Sąjungos oficialiajame leidinyje, Kalnakasybos priežiūros tarnybos interneto puslapyje ir oficialiame leidinyje (oficialiuose pranešimuose, skelbiamuose „Magyar Közlöny“ (Vengrijos oficialiajame leidinyje)). Paraiškų pateikimo galutinis terminas bus apskaičiuotas remiantis paskelbimo Europos Sąjungos oficialiajame leidinyje data. Konkurso dokumentus bus galima įsigyti nuo minėto paskelbimo dienos.

Paraiškos dėl angliavandenilių mineralinių išteklių gavybos teisių trimis egzemplioriais turi būti teikiamos paštu Vengrijos kalnakasybos ir geologijos tarnybos pirmininko sekretoriatui (Columbus u. 17–23., 1145 Budapest, HUNGARY) per 90 dienų nuo šio kvietimo dalyvauti konkurse paskelbimo Europos Sąjungos oficialiajame leidinyje.

Vengrijos kalnakasybos ir geologijos tarnybos adresas:PO Box 95, 1590 Budapest, HUNGARY.

Vengrijos kalnakasybos ir geologijos tarnyba nesvarstys paraiškų, išsiųstų po nustatyto paraiškų pateikimo galutinio termino.

Visas paraiškas vertins Vengrijos kalnakasybos ir geologijos tarnyba tuo pačiu metu per 22 darbo dienas nuo paraiškų pateikimo galutinio termino.

Kalnakasybos priežiūros tarnyba paskelbs sprendimą, kuriame nurodys konkurso laimėtoją ir naująjį gavybos vietos teisių turėtoją. Informacija apie konkurso laimėtoją bus skelbiama Vengrijos kalnakasybos ir geologijos tarnybos interneto svetainėje (http:www.mbfh.hu).

Pagrindiniai vertinimo kriterijai:

— Vengrijos valstybei siūloma suma už gavybos vietos teises,

— patvirtinamaisiais dokumentais įrodytas konkurso dalyvio finansinis tinkamumas.

Įvertinusi paraiškas, Kalnakasybos priežiūros tarnyba konkurso dalyviams praneš apie konkurso rezultatų paskelbimo datą ir vietą. Konkurso laimėtojas per aštuonias dienas po rezultatų paskelbimo į pirmiau minėtą sąskaitą turės įmokėti už gavybos vietos teises pasiūlytą sumą. Mokėjimo kvito informacijos laukelyje turėtų būti nurodyti šie duomenys: gavybos vietos pavadinimas, už gavybos teises pasiūlyta suma. Atsiųstas mokėjimo kvitas laikomas mokėjimo patvirtinimu. Jei konkurso laimėtojas per aštuonias dienas nuo rezultatų paskelbimo neįmoka už gavybos teises pasiūlytos sumos, jis nelaikomas konkurso laimėtoju. Tokiu atveju per penkias dienas turi būti įvertintos kitos konkursui dėl gavybos teisių pateiktos paraiškos.

II. Šiuo kvietimu dalyvauti konkurse siūlomos gavybos teisės

Gavybos teisės „IMREHEGY I“ angliavandenilių išteklių gavybos vietai

a) gavybos vietos geografinė vietovė: Bács-Kiskun apskritis, Kiskőrös subregionas, už Imrehegy savivaldybės, bendras plotas – 60 ha;

b) informacija apie gavybos vietos mineralinius išteklius, nurodyta Nacionaliniame mineralinių išteklių registre: ba) pavadinimas: nafta; bb) kiekis: geologiniai ištekliai – 106 175 m3, planuojama išgauti išteklių – 10 617 m3; bc) kokybė: 0,923 t/m3;

c) mažiausia gavybos teisių kaina: 1 000 000 HUF;

d) su kraštovaizdžiu susiję įsipareigojimai konkurso laimėtojui netaikomi.

(1) OL L 164, 1994 6 30, p. 3.